Ir-Regolament tal-Kunsill (KEE) Nru 616/2000
ta' l-20 ta' Marzu 2000
li jemenda r-Regolament (KEE) Nru 737/90 dwar il-kundizzjonijiet li jirregolaw l-importazzjoni ta' prodotti agrikoli li joriġinaw minn pajjiżi terzi wara l-inċident ta' l-istazzjon ta' l-enerġija nukleari ta' Ċernobil
IL-KUNSILL TA' L-UNJONI EWROPEA
Wara li kkunsidrat it-Trattat li jistabbilixxi l-Komunità Ewropea, u partikolarment l-Artikolu 133 tiegħu,
Wara li kkunsidrat il-proposta mill-Kummissjoni,
Billi:
(1) Ir-Regolament (KEE) Nru 737/90 [1] li jistabbilixxi, għal prodotti agrikoli f'pajjiżi terzi u li huma ntenzjonati għall-konsum uman, il-livelli massimi permissibli ta' radjuattività li magħhom iridu jikkonformaw il-prodotti mpurtati u li b'konnessjoni magħhom iridu jsiru l-kontrolli mwettqa mill-Istati Membri. L-imsemmi Regolament għandu jkun applikabbli biss sal-31 ta' Marzu 2000.
(2) Ir-raġunijiet li kienu prevalenti meta l-imsemmi Regolament kien ġie addottat u estiż għadhom validi, minħabba li l-kontaminazjoni radjuattiva f'ċerti prodotti agrikoli li joriġinaw minn pajjiżi terzi l-aktar affettwati mill-inċident għadha teċċedi l-livelli massimi permissibli ta' radjuattività rikjesti minn dak ir-Regolament.
(3) Ir-Regolament tal-Kummissjoni (KE) Nru 1661/1999 [2] li jirrevedi r-Regolament tal-Kummissjoni (KEE) Nru 1983/88 [3] kien, inter alia, introduċa kundizzjonijiet speċifiċi ta' tisħiħ tal-kontrolli dwar l-importazzjoni ta' faqqiegħ mhux ikkultivat minn numru ta' pajjiżi terzi.
(4) Billi issa hemm evidenza li d-dewmien tal-kontaminazzjoni ta' caesium-137 wara l-inċident ta' Ċernobil f'numru ta' prodotti li jorġinaw minn speċi ħajjin u li jikbru f'foresti u oqsma bis-siġar essenzjalment għandhom x'jaqsmu man-nofs ħajja fiżika ta' dak ir-radjunuklidu li huwa ta' xi 30 sena.
(5) L-esperjenza akkwistata bl-implimentazzjoni tal-verifiki li hemm referenza dwarhom fl-Artikolu 4 tar-Regolament (KEE) Nru 737/90, partikolarment f'dak li għandu x'jaqsam ma l-importazzjoni ta' faqqiegħ imqadded, wriet li, sabiex tibqa konsistenti, il-livelli massimi permissibli li hemm referenza għalihom fl-Artikolu 3 għalhekk għandhom ikunu kkalkulati għall-prodotti kollha kkonċentrati jew imqadda fuq il-bażi tal-prodotti rikostitwiti bħala li huma lesti għal konsum.
(6) Ir-Regolament tal-Kunsill (Euratom) Nru 3954/87 [4] stabbilixxa l-livelli massimi permissibli ta' kontaminazzjoni radjuattiva f'oġġetti ta' l-ikel u ta' l-għalf wara xi inċident nukleari jew f'xi każ ieħor ta' tixrid radjoloġiku. Huwa meħtieġ, f’sitwazzjonijiet bħal dawn, li tiġi żgurata l-konsistenza ma’ kull miżuri implimentati.
(7) Huwa rakkomandabbli li jkun hemm estenzjoni għat-tieni darba tar-Regolament (KEE) Nru 737/90.
(8) Il-miżuri meħtieġa għall-implimentazzjoni tar-Regolament (KEE) Nru 737/90 għandhom jiġu addottati bi qbil mad-Deċiżjoni tal-Kunsill 1999/468/KE tat-28 ta' Ġunju 1999 li tistabbilixxi l-proċeduri għal eżerċizzju tal-poteri ta' implimentazzjoni mgħotija lill-Kummissjoni [5].
ADDOTTA DAN IR-REGOLAMENT:
Artikolu 1
Ir-Regolament (KEE) Nru 737/90 qiegħed jiġi emendat kif ġej:
(a) L-Artikolu 3 għandu jiġi sostitwit b'dan li ġej:
"Artikolu 3
Il-livelli massimi permissibli li hemm referenza għalihom fl-Artikolu 2 għandhom ikunu kif ġej:
il-livell massimu akkumulat ta' radjuattività f'termini ta' ċesju- 134 u -137 għandu jkun (7):
- 370 Bq/kg għall-ħalib u għall-prodotti tal-ħalib imniżżla fl-Anness II u għal oġġetti ta' l-ikel intenzjonati għat-tmiegħ speċjali tat-trabi fl-ewwel erba’ sa sitt xhur tal-ħajja, li jilħqu, fihom infushom, il-bżonnijiet nutrizzjonali ta' din il-kategorija ta' persuni li jkunu mpoġġija għall-bejgħ bl-imnut f'pakketti li jkunu identifikabbli b’mod ċar u bit-tikketta "preparazzjoni ta' ikel għat-trabi";,
- 600 Bq/kg għall-prodotti l-oħra kollha in kwestjoni.";
(b) L-Artikolu 7 għandu jiġi sostitwit b'dan li ġej:
"Artikolu 7
1. Il-Kummissjoni għandha tiġi assistita minn kumitat.
2. Meta ssir referenza għal dan il-paragrafu, l-Artikoli 5 u 7 tad-Deċiżjoni 1999/468/KE għandhom ikunu applikabli.
Il-perjodu stabbilit fl-Artikolu 5(6) tad-Deċiżjoni 1999/468/KE għandu jkun ta' xahar.
3. Il-Kumitat għandu jaddotta ir-regoli tal-proċedura tiegħu.";
(ċ) it-tieni subparagrafu ta' l-Artikolu 8 għandu jiġi sostitwit b'dan li ġej:
"Għandu jiskadi:
1. fil-31 ta' Marzu 1995, sakemm il-Kunsill ma jiddeċidix mod ieħor f'data aktar bikrija, partikolarment jekk il-lista ta' prodotti li għandhom ikunu esklużi li ssir referenza għalha fl-Artikolu 6 tkopri il-prodotti kollha li jkunu tajbin għal konsum uman li fir-rigward tagħhom huwa appliabbli dan ir-Regolament;
2. mad-dħul fis-seħħ tar-Regolament tal-Kummissjoni provdut fl-Artikolu 2(1) tar-Regolament (Euratom) Nru 3954/87, jekk dan id-dħul fis-seħħ iseħħ qabel il-31 ta' Marzu 2010."
Artikolu 2
Dan ir-Regolament għandu jidħol fis-seħħ fil-jum tal-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fl-20 ta' Marzu 2000.